Document ID: 31987R1260

*****
ΚΑΝΟΝΙΣΜΟΣ (ΕΟΚ) αριθ. 1260/87 ΤΗΣ ΕΠΙΤΡΟΠΗΣ
της 6ης Μαΐου 1987
για τη θέσπιση μέτρων διασφάλισης που εφαρμόζονται κατά την εισαγωγή φράουλας προέλευσης Ισπανίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 379 παράγραφος 2 τρίτο εδάφιο,
Εκτιμώντας:
ότι, στις 30 Απριλίου 1987, η Γαλλία ζήτησε από την Επιτροπή να λάβει μέτρα διασφάλισης όσον αφορά τις εισαγωγές φράουλας προέλευσης Ισπανίας που προορίζονται για τη γαλλική αγορά· ότι η αίτηση αυτή συμπληρώθηκε την 5η Μαΐου 1987 από συμπληρωματικά στοιχεία·
ότι, παρά το γεγονός ότι η παραγωγή είναι πρακτικά σταθερή, οι τιμές στην παραγωγή στη γαλλική αγορά φράουλας, και ιδίως κατά τον Απρίλιο 1987, είναι σαφώς κατώτερες από τα επίπεδα που έφτασαν κατά τη διάρκεια του ιδίου μήνα το 1985 και το 1986·
ότι η κατάσταση αυτή οφείλεται στην πολύ αισθητή αύξηση των εισαγωγών φράουλας προέλευσης Ισπανίας· ότι οι εισαγωγές αυτές που αυξήθηκαν περισσότερο από 50 % σε σχέση με το μέσο όρο των δύο πρηγούμενων ετών, πραγματοποιούνται σε τιμές που είναι γενικά κατώτερες από εκείνες των προηγούμενων ετών και που είχαν σαν αποτέλεσμα την πτώση των τιμών στη γαλλική αγορά·
ότι, λαμβάνοντας υπόψη τις διαθέσιμες ποοσότητες του ισπανικού προϊόντος, υπάρχει κίνδυνος να μειωθούν ακόμη περισσότερο οι τιμές στη γαλλική αγορά, και να προκύψουν σοβαρά προβλήματα όσον αφορά τη διάθεση του γαλλικού προϊόντος·
ότι η εκτίμηση της κατάστασης της αγοράς που δίνεται ανωτέρω οδηγεί στο συμπέρασμα ότι η γαλλική αγορά φράουλας υφίσταται, εξαιτίας των εισαγωγών προέλευσης Ισπανίας, σοβαρές διαταραχές οι οποίες ενδέχεται να θέσουν σε κίνδυνο τους στόχους του άρθρου 39 της συνθήκης· ότι, κάτω από αυτές τις συνθήκες, είναι απαραίτητο να ληφθούν μέτρα διασφάλισης·
ότι, για το σκοπό αυτό, θα πρέπει να περιοριστούν οι εισαγωγές στη Γαλλία φράουλας προέλευσης Ισπανίας για την απολύτως απαραίτητη περίοδο για την εξάλειψη των προαναφερόμενων διαταραχών· ότι θα πρέπει ωστόσο να προβλεφθεί η αναστολή των μέτρων αυτών σε περίπτωση εφαρμογής ενός συστήματος αυτοπεριορισμού των εξαγωγών ισπανικής φράουλας στη γαλλική αγορά·
ότι, όσον αφορά τις αγορές των άλλων περιοχών της Κοινότητας, μπορεί να θεωρηθεί ότι μέχρι τώρα δεν έχουν υποστεί διαταραχές λόγω των εισαγωγών· ότι θα πρέπει, κατά συνέπεια, να περιοριστεί το μέτρο διασφάλισης στις εισαγωγές που αφορούν τη Γαλλία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Με την επιφύλαξη των διατάξεων της παραγράφου 2, η θέση στη κατανάλωση στη Γαλλία φράουλας νωπής ή διατηρημένης με απλή ψύξη που υπάγεται στη διάκριση 08.01 Α Ι του κοινού δασμολογίου, καταγωγής Ισπανίας, περιορίζεται σε:
- 800 τόνους την ημέρα για την περίοδο από 7 έως 9 Μαΐου 1987,
- 400 τόνους την ημέρα για την περίοδο από 11 έως 16 Μαΐου 1987.
2. Οι διατάξεις της παραγράφου 1 εφαρμόζονται εφόσον οι ισπανικές αρχές δεν λάβουν τα κατάλληλα μέτρα που θα επιτρέπουν να εξασφαλισθεί ότι οι ποσότητες καταγωγής Ισπανίας που τίθενται στην κατανάλωση στη γαλλική αγορά δεν ξεπερνούν τις παραπάνω αναφερόμενες ποσότητες.
3. Οι ισπανικές αρχές ανακοινώνουν στην Επιτροπή και στη Γαλλική Δημοκρατία τα μέτρα που ελήφθησαν σε εφαρμογή της παραγράφου 2. Η Επιτροπή εκτιμά την αποτελεσματικότητα των μέτρων αυτών όσον αφορά τους στόχους και ανακοινώνει στη Γαλλία την αναστολή των μέτρων που αναφέρονται στην παράγραφο 1.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Μαΐου 1987.

Labels: 3
17
18